COM7 นำทีมหุ้น IT วิ่งคึก! รับข่าวดี iPhone 14 เปิดตัว 7 ก.ย.นี้
COM7 นำทีมหุ้นไอที “CPW-JMART-SPVI” บวกคึกคัก ตอบรับข่าวดี iPhone 14 เตรียมเปิดตัว 7 ก.ย.นี้ คาดหวังยอดขายปรับตัวเพิ่มขึ้น
COM7 นำทีมหุ้นไอที “CPW-JMART-SPVI” บวกคึกคัก ตอบรับข่าวดี iPhone 14 เตรียมเปิดตัว 7 ก.ย.นี้ คาดหวังยอดขายปรับตัวเพิ่มขึ้น
25 ส.ค. 2565

ผู้สื่อข่าวรายงานว่า วันนี้ (25 ส.ค.65) ณ เวลา 10:34 น. ราคาหุ้น บริษัท คอมเซเว่น จำกัด (มหาชน) หรือ COM7 อยู่ที่ระดับ 35.50 บาท บวก 1.25 บาท หรือ 3.65% สูงสุดที่ระดับ 35.50 บาท ต่ำสุดที่ระดับ 34.50 บาท ด้วยมูลค่าการซื้อขาย 277.33 ล้านบาท
บริษัท คอปเปอร์ ไวร์ด จำกัด (มหาชน) หรือ CPW อยู่ที่ระดับ 4.90 บาท บวก 0.08 บาท หรือ 1.66% สูงสุดที่ระดับ 4.94 บาท ต่ำสุดที่ระดับ 4.86 บาท ด้วยมูลค่าการซื้อขาย 12.18 ล้านบาท
บริษัท เจ มาร์ท จำกัด (มหาชน) หรือ JMART อยู่ที่ระดับ 50.75 บาท บวก 0.75 บาท หรือ 1.50% สูงสุดที่ระดับ 51 บาท ต่ำสุดที่ระดับ 50.25 บาท ด้วยมูลค่าการซื้อขาย 86.67 ล้านบาท
บริษัท เอส พี วี ไอ จำกัด (มหาชน) หรือ SPVI อยู่ที่ระดับ 6.30 บาท บวก 0.15 บาท หรือ 2.44% สูงสุดที่ระดับ 6.35 บาท ต่ำสุดที่ระดับ 6.20 บาท ด้วยมูลค่าการซื้อขาย 10.40 ล้านบาท
ด้าน บล.โนมูระ พัฒนสิน ระบุในบทวิเคราะห์ว่า Apple วางแผนจะจัดงานเปิดตัวสินค้าใหม่ของปี 65 วันที่ 7 ก.ย. 65 โดยมีการคาดการณ์ว่าจะมีการเปิด Apple IPhone รุ่นที่ 14 และ Apple Watch Series 8 เป็นจิตวิทยาบวกต่อกลุ่มผู้จำหน่ายสินค้า Apple อาทิ CPW, SPVI, COM7 และ JMART
โดยผลตอบแทนหุ้นกลุ่มดังกล่าวเฉลี่ย 5 ปีย้อนหลัง พบว่า ก่อน Apple เปิดตัว iPhone ใหม่ 1 สัปดาห์,  2 สัปดาห์ และ 1 เดือน จะให้ผลตอบแทนเฉลี่ยราว +4.5%, +11.2% และ +16.4% ตามลำดับ ส่วนผลตอบแทนหลังเปิดตัว 1 สัปดาห์ 2 สัปดาห์ และ 1 เดือน จะอยู่ที่ -2.3%, -0.8% และ -0.09%
ดังนั้น กลยุทธ์ควรเก็งกำไรหุ้นกลุ่มผู้จำหน่ายสินค้า Apple  CPW, SPVI, COM7 และ JMART ล่วงหน้าราว 1 เดือน ซึ่งหมายถึง ณ จังหวะนี้จะให้ผลตอบแทนเด่นสุด ทั้งนี้ ปัจจุบัน นับจากวันที่ 8 ส.ค.ถึงปัจจุบัน (1 เดือนก่อนเปิดตัว) ราคาหุ้นในกลุ่มปรับตัวขึ้นมาแล้วเฉลี่ย 6.2% อิงผลตอบแทนในอดีตยังสามารถเก็งกำไรสั้นๆ ก่อนเปิดตัวได้
ขณะที่ บล.ดาโอ (ประเทศไทย) หรือ DAOL ระบุบทวิเคราะห์ว่า COM7 ลุ้นยอดขายเพิ่มขึ้นจากสินค้าเรือธงแบรนด์ Apple-iphone 14 ที่เตรียมเปิดตัวในช่วงเดือน ก.ย. (ตปท. คาดเปิดตัววันที่ 7 ก.ย.) กระแสตอบรับดี โดยในช่วงนี้ยอดขาย iphone ทั้ง 13-14 จะเพิ่มขึ้น และคาดสาขาใหม่ที่เพิ่มขึ้นมากว่า 150 แห่งในปีนี้ จะมียอดขายเฉลี่ยต่อสาขา (SSSG) เพิ่มขึ้นในครึ่งหลังของปีนี้ หลังการเปิดเมืองอย่างเป็นทางการ คนทำงาน-เรียน Onsite เกิน 80-90%
สำหรับ DAOL ประเมินกำไรสุทธิปี 65-66 ของ COM7 ที่ 2.98 พันล้านบาท และ 3.55 พันล้านบาท เพิ่มขึ้น 13% จากปีก่อน, เพิ่มขึ้น 19% จากปีก่อน ตามลำดับ